

Αρκαλοχώρι, 26/ 05 /2025

Προς: ΜΜΕ

**ΔΕΛΤΙΟ ΤΥΠΟΥ**

**Επανέρχεται ο θεσμός του Μαθητικού Φεστιβάλ στο Δήμο Μινώα Πεδιάδας-**

 **10 έως 13 & 19 έως 20 Ιουνίου στο Συνεδριακό Κέντρο Αρκαλοχωρίου**

Ο Δήμος Μινώα Πεδιάδας ανακοινώνει την επαναφορά του θεσμού του Μαθητικού Φεστιβάλ, που στοχεύει στην ενίσχυση της συμμετοχής, της δημιουργικότητας των μαθητών και της προβολής των καλλιτεχνικών τους δραστηριοτήτων.

Για το τρέχον σχολικό έτος 2024-2025, το Μαθητικό Φεστιβάλ θα πραγματοποιηθεί το χρονικό διάστημα 10-13 Ιουνίου 2025 & 19-20 Ιουνίου 2025. Η θεματική του θα είναι η «Τέχνη» και θα πραγματοποιηθεί στο Αρκαλοχώρι, με επίκεντρο το Συνεδριακό Κέντρο Αρκαλοχωρίου.

Το Μαθητικό Φεστιβάλ έχει ως στόχο να προσφέρει στους μαθητές την ευκαιρία να εκφραστούν καλλιτεχνικά, να συνεργαστούν και να ανταλλάξουν εμπειρίες με μαθητές άλλων σχολείων, όμορων Δήμων. Στο πλαίσιο του Φεστιβάλ τα σχολεία Α/θμιας και Β/θμιας Εκπαίδευσης, δύνανται να παρουσιάσουν τις δημιουργίες τους και να συμμετέχουν σε ποικίλες δράσεις.

Αυτός ο θεσμός θα είναι μια ετήσια γιορτή της δημιουργικότητας, παρέχοντας μία μοναδική ευκαιρία για τη μαθητική κοινότητα να εκφραστεί, να εμπνευστεί και να δημιουργήσει σε ένα θετικό και υποστηρικτικό περιβάλλον.

Ο Δήμαρχος Μινώα Πεδιάδας Βασίλης Κεγκέρογλου ανέφερε: «Θέλουμε το Μαθητικό Φεστιβάλ Δήμου Μινώα Πεδιάδας να αποτελέσει ξανά ένα φωτεινό σημείο αναφοράς για έναν καλύτερο κόσμο, αναδεικνύοντας τη δύναμη της εκπαίδευσης και της δημιουργίας. Να αποτελέσει μια σημαντική πρωτοβουλία για την ενίσχυση της πολιτιστικής και κοινωνικής σύνδεσης μεταξύ των μαθητών, των οικογενειών τους και της τοπικής κοινωνίας".

**Για περισσότερες πληροφορίες και διευκρινίσεις οι ενδιαφερόμενοι μπορούν να απευθύνονται στα παρακάτω τηλέφωνα:**

 Ψυλλάκης Στέφανος, Αντιδήμαρχος Παιδείας & Αθλητισμού- 6937005192 (stefanospsellakis@hotmail.com)

 Καλυκάκη Έφη, Πρόεδρος Δημοτικής Επιτροπής Παιδείας-6986005029 (effrosynikalikaki@gmail.com)